คุมเข้มเปิดพิพิธภัณฑ์-แหล่งเรียนรู้
นายประทีป เพ็งตะโก อธิบดีกรมศิลปากร เปิดเผยว่า จากการที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) โควิด-19 ได้มีมาตรการผ่อนปรนระยะที่ 2 อนุญาตให้แหล่งเรียนรู้ที่อยู่ในสังกัดของกรมศิลปากรได้รับการผ่อนปรนด้วยนั้น ตนจึงสั่งการไปยังสำนักศิลปากรทั่วประเทศให้เตรียมความพร้อมประสานงานกับผู้ว่าราชการเพื่อนำมาตรการย่อยของแต่ละจังหวัดมาปฏิบัติเพิ่มเติม โดยกำหนดที่จะเปิดให้บริการพร้อมกันทั่วประเทศในวันที่ 22 พ.ค.นี้ ประกอบด้วย พิพิธภัณฑสถานแห่งชาติ อุทยานประวัติศาสตร์แห่งชาติ แหล่งโบราณสถาน หอสมุดแห่งชาติ หอจดหมายเหตุแห่งชาติ รวมถึงหอจดหมายเหตุพลเอก เปรม ติณสูลานนท์ และหอเกียรติยศ บรรหาร ศิลปอาชา ซึ่งในวันที่ 21 พ.ค.จะจัดประชุมระบบทางไกลเตรียมความพร้อมจัดมาตรการรองรับอีกครั้ง ก่อนที่จะเปิดให้บริการ โดยย้ำถึงการใช้มาตรการหลักตามประกาศของกระทรวงสาธารณสุข (สธ.) อย่างเคร่งครัดนายประทีปกล่าวว่า ล่าสุดได้ให้แต่ละแหล่งเรียนรู้ทำการลงทะเบียนเข้าไปยังแพลตฟอร์มไทยชนะ และติดตั้ง QR CODE เพื่อติดตามการป้องกันการแพร่ระบาดของโรค โดยย้ำว่า ใน 1 สถานที่หากมีห้องจัดแสดงหลายๆห้องจะต้องทำการแยกย่อยลงทะเบียนเพิ่มเติมเพื่อให้ง่ายต่อการติดตาม ให้มีจุดคัดกรองเพื่อตรวจวัดอุณหภูมิไม่ให้เกิน 37.5 องศาเซลเซียส ผู้เข้าใช้บริการและเจ้าหน้าที่ทุกคนต้องสวมหน้ากากอนามัย เน้นย้ำให้มีการทำความสะอาดพื้นที่ที่สัมผัสบ่อยครั้งทุก 2 ชั่วโมง เช่น ห้องน้ำ ลูกบิดประตู ราวบันได ส่วนการกำหนดระยะห่างการใช้บริการและการเข้าชม 1 คนต่อ 5 ตารางเมตร กรณีการเข้าชมแบบหมู่คณะ กำหนดแบ่งกลุ่มย่อยได้ไม่เกิน 10 คน เพื่อควบคุมความหนาแน่นของผู้เข้าใช้บริการ โดยเฉพาะพื้นที่พิพิธภัณฑ์ หอสมุด และหอจดหมายเหตุ ซึ่งเป็นพื้นที่ปิด และภายหลังการปิดทำการจะมีการทำความสะอาด และฆ่าเชื้อทุกครั้งเพื่อให้ปราศจากเชื้อโรค ซึ่งเมื่อเปิดให้บริการแหล่งเรียนรู้ทุกแห่งแล้ว ตนได้สั่งการให้เจ้าหน้าที่ในส่วนการให้บริการของกรมศิลปากรทุกแห่งกลับมาทำงาน ยกเว้นในส่วนงานด้านวิชาการที่สามารถทำงานที่บ้านได้ แต่เน้นย้ำให้ทุกคนดูแล และป้องกันการระบาดของโรคอย่างเคร่งครัด.
ให้สำนักศิลปากรทั่วประเทศให้เตรียมความพร้อมประสานงานกับผู้ว่าราชการเพื่อนำมาตรการย่อยของแต่ละจังหวัดมาปฏิบัติเพิ่มเติม โดยกำหนดที่จะเปิดให้บริการพร้อมกันทั่วประเทศในวันที่ 22 พ.ค.นี้
โควิด-19,ไวรัสโคโรนา,ไวรัสโคโรน่า,มาตรการผ่อนปรน,พิพิธภัณฑ์,แหล่งเรียนรู้,ข่าววันนี้,การศึกษา